દાહોદ: ઝાલોદ તાલુકાના રૂપાખેડા ગામના તળાવ ફળિયામાં રહેતાં પારસિંગભાઇ ભલાભાઇ ભુરિયાનો જમણા સાથળમાં ગોળી ધરબેલો મૃતદેહ 19મી ઓગષ્ટના રોજ મીરાખેડી ગામના તળ ફળિયામાં રોડથી દસ મીટર અંદરના ભાગે ઝાડી સ્થિત ખાડામાંથી મળી આવ્યો હતો. મૃતક પારસિંગના ગજવામાંથી 9 હજાર રૂપિયા અને કારતુસ પણ મળ્યો હતો. આ રહસ્યમય હત્યાનો ભેદ ઉકેલવા ગોધરા રેન્જના પોલીસ મહાનીરીક્ષક મનોજ શશીધરની સુચનાના આધારે એસ.પી હિતેશ જોયસરના માર્ગદર્શનમાં એલસીબી પીએસઆઇ પી.બી જાદવ, એસઓજી પીએસઆઇ એન.જે પંચાલ, તેમજ લીડી પીએસઆઇ પી.એમ જુડાલ અને એચ.પી દેસાઇની આગેવાનીમાં ત્રણ જુદી-જુદી ટીમો બનાવાઇ હતી.તલસ્પર્શી તપાસમાં કાળીમહુડી ગામના નગા ઉર્ફે નાગેશ તાજસિંગ નીનામા અને લીલવાઠાકોર ગામનાયોગેશ મોહન ખાંડુગાની ધરપકડ કરતાં તેમણે રૂખડી ગામે હથિયારોની ડીલ વેળા થયેલી બોલાચાલીમાં નગાએ ઇન્ડિગો કારમાં જ પારસિંગની સાથળમાં ગોળી ધરબી દેતાં તેનું મોત થયું હતું.